Pavel Kohout

náhľad|Pavel Kohout, Varšava (Poľsko), 12. marec 2008

Pavel Kohout (* 20. júl 1928, Praha) je český básnik, prozaik, dramatik, prekladateľ a významný spisovateľ samizdatu a exilu.

Kohout prešiel osobnostným vývojom od počiatočnej bezvýhradnej podpory stalinizmu, cez postupné vytriezvenie, až po účasť na Pražskej jari a nútený odchod do exilu v 70. rokoch, pričom patril vždy medzi najaktívnejších v danom prúde.

Narodil sa v Prahe, kde v roku 1947 maturoval na reálnom gymnáziu. V tom čase bol presvedčeným komunistom, patril k takzvanému „kultúrnemu kádru“ komunistickej strany, z čoho mu plynul rýchly kariérny postup (v roku 1949 ako dvadsaťjedenročný pracoval ako kultúrny atašé v Moskve a medzi rokmi 1950 a 1952 bol šéfredaktorom humoristického časopisu Dikobraz).

V roku 1952 dokončil štúdium estetiky a divadelnej vedy na Karlovej univerzite v Prahe.

Onedlho začal literárne tvoriť (v duchu budovateľského nadšenia – drámu a poéziu). Doteraz napísal asi 45 divadelných hier – aktoviek a adaptácií. Od roku 1957 bol spisovateľom z povolania, spolupracoval s rôznymi divadlami a začínal sa prikláňať k reformným komunistom.

V júli 1967 na IV. zjazde československých spisovateľov demonštratívne prečítal Solženicynov protestný list adresovaný zjazdu sovietskych spisovateľov, čím dovŕšil svoj obrat na kritika režimu. Podporoval Pražskú jar, za čo sa v 70. rokoch ocitol na indexe a jeho diela boli cenzúrované (Kohoutovo nepriateľstvo k režimu sa týmto ešte prehĺbilo).

Stál pri zrode Charty 77, za čo bol ŠTB otvorene šikanovaný a v roku 1978 donútený emigrovať. Usadil sa v Rakúsku a aj dnes žije striedavo tam a v Česku.

Jeho manželka je scenáristka a spisovateľka Jelena Mašínová. Dcéra Tereza Boučková je tiež spisovateľkou.

 Dielo 

 Dobrá píseň, 1952 – dráma (veršovaná komédia), prorežimová hra, mnoho vtipných scén; muž ide namiesto svadobnej noci do oceliarne; v čase vzniku veľmi hraná
 Verše a písně, 1952 – básnická zbierka propagujúca socializmus
 Čas lásky a boje, 1954 – básnická zbierka, budovateľská poézia, mladícka naivita – veril komunizmu; v čase vzniku obľúbená
 Zářijové noci, 1955 – divadelná hra z vojenského prostredia; už mierny odvrat od ideológie, „rozpor teórie a praxe“
 Chudáček, 1956 – dráma zakázaná pred premiérou
 Sbohem, smutku, 1957
 Taková láska, 1957 – hra patrí medzi jeho najúspešnejšie, hrala sa nielen v Československu, ale i v Nemecku, ZSSR.
 Říkali mi soudruhu, 1960 – dráma, zakázaná po siedmej repríze
 Třetí sestra, 1960
 Cesta kolem světa za 80 dní, 1962 – divadelná adaptácia knihy Julesa Verna.
 Dvanáct, 1963
 Josef Švejk, 1963
 Válka s mloky, 1963 – divadelná adaptácia Čapkovej Války s mloky
 Vzpomínka na Biskaj, 1965
 August, August, August, 1967 – cirkusové prostredie, hlavná postava, smutný klaun August, má sen, že bude drezírovať 8 bielych lipicanov, riaditeľ na neho ale pustí tigrov (= komunistické hľadisko)
 Briefe über die Grenze, 1968
 Nenávist v prosinci, 1968
 Aksál, 1969
 Z deníku kontrarevolucionáře, 1969 – jednoaktovka vydaná vo Švajčiarsku
 Bílá kniha o kauze Adam Juráček, profesor tělocviku a kreslení na Pedagogické škole v K., kontra Sir Isaac Newton, profesor fyziky na univerzitě v Cambridge – podle dobových materiálů rekonstruoval a nejzajímavějšími dokumenty doplnil P. K., 1970 vydané v samizdate – groteskný román písaný formou koláže, obsahuje zápisy, protokoly, prehlásenia a iné. Hlavná postava Adam Juráček chce okúzliť krásnu Kateřinu, niekoľko mesiacov sa cvičil v sústreďovaní myšlienok a naučil sa chodiť po strope, stranícky aparát sa to snaží zatajiť a zakázať, úrady ho obvinia z trestného činu a Adam sa nakoniec zblázni; autor sa vysmieva komunistickým praktikám
 Katyně, 1970 – román o dospievajúcom dievčati, ktoré sa nedostane na strednú školu a začne navštevovať špeciálny humanitný odbor s maturitou – školu pre katov. Náplňou štúdia sú popisy mučenia, história popravovania a i.; humoristický pohľad na ľudské krutosti a praktiky totalitnej moci a tiež nebezpečnú schopnosť ľudí zmieriť sa s absurdnou situáciou; vysoko hodnotený a vydaný v mnohých jazykoch
 Válka ve třetím poschodí, 1970 – absurdná dráma
 Ta muž, ten žena, 1971
 Pech pod střechou, 1972
 Ubohý vrah: Na motivy povídky Rozum Leonida Andrejeva, 1972 – divadelná adaptácia, hrala sa v USA
 Amerika, 1973 – divadelná adaptácia Kafkovho románu (spoluautor Ivan Klíma)
 Požár v suterénu, 1973 – absurdná dráma
 Život v tichém domě, 1974 – absurdná dráma
 Ruleta: Na motivy povídky Tma Leonida Andrejeva, 1976 – divadelná adaptácia
 Atest, 1979 – jednoaktovka, hlavná postava Ferdinand Vaněk postihnutý režimom chce pre svojho psa získať atest a prihlásiť ho do chovu, to sa ale nedá, pretože on, majiteľ, má zlý kádrový posudok
 Marie zápasí s anděly, 1981 – jednoaktovka o živote herečky Vlasty Chramostovej
 Marast, 1982
 Nápady svaté Kláry, 1982 – bizarne alegorický román, satiricky nazerajúci na totalitné úrady; hlavná postava je žiačka 7. triedy obdarená jasnovideckými schopnosťami
 Kde je zakopán pes, 1987 – memoárový román ukazuje praktiky ŠTB v dobe normalizácie; autor vychádza z vlastných spomienok (Kohoutovci mali jazvečíka, ktorého im otrávila ŠTB)
 Ecce Constantia, 1988 – „priamy prenos“ z koncilu v Kostnici
 Hodina tance a lásky, 1989 – román, nová téma v Kohoutovej tvorbe – téma 2. svetovej vojny; príbeh z terezínskej Malej pevnosti, ktorý zároveň ukazuje, čo môže u mladých ľudí spôsobiť vymývanie mozgov; mladá dievčina Kristína, ktorá je dcérou veliteľa tábora, prichádza zo školy za otcom do koncentráku, zamiluje sa do mladého esesáka – ona je naivná, on uvedomelý mladý árijec; pripájajú sa osudy Židov (otec jej privedie mladú židovskú baletku, aby ju učila tancovať); dievčina stále viac chápe pomery v tábore; mladú židovku znásilní Kristínin vyhliadnutý esesák a nechá ju, aby sa utopila (o tom sa Kristína nedozvie); príbeh sa končí oslobodením tábora
 Konec velkých prázdnin, 1991 – rozsiahle spracovanie témy emigrácie počas ČSSR (námet rovnomenného seriálu)
 Sněžím, 1992 – román sa zaoberá aktuálnou politickou situáciou roku 91; téma lustrácií
 Klaun, 1994
 Hvězdná hodina vrahů, 1995 – román spracováva posledné týždne okupácie vo forme detektívneho trileru
 Kyanid o páté, (1996?)
 Sex a šest, 1998
 Ten žena a ta muž, 1998
 Pat aneb Hra králů, 1991

 Ocenenia 
 1975, Rakúska štátna cena za európsku literatúru

 Iné projekty 

Kategória:Osobnosti z Prahy
Kategória:Českí spisovatelia
Kategória:Signatári Charty 77
Kategória:Českí básnici
Kategória:Českí dramatici
Kategória:Českí filmoví režiséri
Kategória:Českí politickí spisovatelia
Kategória:Českí spisovatelia románov
Kategória:Českí spisovatelia science-fiction
Kategória:Absolventi Karlovej univerzity